Papersnake/gushiwen huggingface dataset:
祝英台近 秋烟
周贻繁（清代）

飏西风，萦暮日，秋意冷城郭。极目腾腾，直上与云约。

莫教缕缕分开，濛濛如雾，恐飞去、天涯难托。散还著。

近水无数人家，黄梁晚炊作。梦乡依稀，欲附虑轻弱。

只怜无住无黏，寥空飘举，不受一丝缠缚。
挽吴年子妇蓝庚娘吴钦藩妻
李琼贞（明代）

为问蓝田种玉缘，吴门仲妇夙称贤。生逢紫府脩文早，死负青春把袂坚。

素练当时心更烈，芳名万古事终全。记君佳传非千斛，女辈纲常属我怜。
句
韩履常（宋代）

李门弟子饶门友，渭水年龄泗水心。
送宋国宾往宁都求父丧
刘崧（元代）

野哭求亲冢，南循贡水濆。招魂当落日，负骨出寒云。

驯鹿穿崖送，慈乌隐树闻。残年候归楫，风雪定纷纷。
汛地兵
洪繻（清代）

犛牛不执鼠，虽大亦何为。驽马在厩中，虽多亦徒糜。

养兵千百头，缓急供驱驰。在野为守望，在城为守陴。

爱身不爱国，戴弁等行尸。居恒犹惴惴，何论危急时。

昏夜闻盗贼，剽掠在城池。女墙群酣睡，起立如醉痴。

声东而击西，子行姑迟迟。自维为狐兔，何敢斗熊貔。

秦人与胡越，肥瘠两不知。明朝在市井，哮阚威风施。
偈
释法聪（宋代）

幽室寒灯不假挑，虚空明月彻云霄。
要知日用常无间，烈焰光中发异苗。
田园幽兴六首 其六
林大钦（明代）

颓然白云间，渔樵人事稀。松风吹解带，潭水照行衣。

良辰畅幽惬，沆瀁安是非。朝阳从变化，吾生本息机。
追次朱子春怀诗韵
方孝孺（明代）

闻钟理短发，徐步启荆扉。
不知夜雨过，园林顿芳菲。
江山静妙颜，云日浮清辉。
残梅落欲尽，幽池水痕肥。
始见新岁来，景物忽如兹。
徒为逝川叹，未遂沧洲期。
及时乐取乐，莫遣青春归。
江城梅花引 苦雨夜坐
周寿昌（清代）

虚檐过雨响泉流。屋如舟，冷如秋。连日危栏，独倚望云浮。

月又不来天似墨，空阶滴，一声声，都是愁。

新愁旧愁愁未休，到眉头，到心头。强欲推愁愁不去，雨更句留。

剪烛西窗，兀坐数更筹。闲事关心呼小婢，明早看、嫩芭蕉打碎不。
怀寄周元翁十首
贺铸（宋代）

周郎尘外人，冰甃立寒玉。
去我千里余，炯炯长在目。
有德且有言，可采篆缣竹。
未为造物怜，方徇斗筲禄。
司晨属群鸡，安事彼鸾鹄。
聊自况疲驽，盐车不为辱。
徙居
强至（宋代）

人生如寄客，况复真客宦。
南舟与北车，来往若征雁。
残暑赴西与，冉冉忽秋晏。
三徙乃定居，什物旋营办。
腾移费负挈，犹恐仆夫讪。
幕府文书稀，食息有馀閒。
短才乏所补，公给浪蒙豢。
惧辜主人恩，从事不敢慢。
南轩有佳趣，流渠泻幽涧。
潺潺无时休，弄水悦童丱。
关中气候晚，时菊始云绽。
亦有终南云，朝暮生顾盼。
浩歌一樽酒，常分任鹏鷃。
赠裴泰辰先生
郭祥正（宋代）

匣剑光铓射斗牛，提携天下洗人仇。英雄心胆老犹在，道路风尘行未休。

名重更须完小节，义高何足论閒愁。濛濛细雨陵阳市，折取红梅上酒楼。
送使广州
张九龄（唐代）

家在湘源住，君今海峤行。经过正中道，相送倍为情。

心逐书邮去，形随世网婴。因声谢远别，缘义不缘名。
和孙叔康九日三首 其三
韦骧（宋代）

区区冷色度凉秋，不得乘时奉胜游。九日杯觞虽独远，一番珠胜幸兼收。

紫萸随分浮金盏，明月还能照荻洲。欲写萧条才思拙，临笺尤愧乏银钩。
吕城堰
陈造（宋代）

堰西绿泱泱，堰东已胶杯。
吕城校奔牛，客舟更迟回。
嗟我为贫仕，此路几往来。
厉翁市冠师，与我熟追陪。
渠贫安无求，我困坐不才。
三别二十年，鬓发和摧颓。
拟赓北山杞，倏笑南柯槐。
惟翁未厌客，望影笑口开。
生得数会面，升沈何有哉。
相约饱饭过，世事付飞埃。
卜算子
石孝友（宋代）

折得月中枝，坐惜青春老。及至归来能几时，又踏关山道。

满眼归光好。相见应须早。若趁重阳不到家，只怕黄花笑。
丙子余摄迤东监司时连雨兼旬将伤秋稻七月八日诣城隍庙求晴用东坡卞山龙洞祷晴韵
何南钰（清代）

寻阳地洼湫，民庐如井蛙。况复淫雨涨，鱼鳖居其家。

城市半行潦，山瀑奔谽谺。哀哉田中稻，夜霖伤胎花。

父老吁诉我，乞电收金蛇。我来叩神庙，雨脚仍随车。

檐滴作冰箸，黑云堆墨鸦。吾诚岂足感，惠我民师嘉。

潭龙洞且睡，羲驭鞭其挝。愿借扶桑暾，照此恒河沙。

秋成祝报赛，岂但操豚豭。归来坐待命，不敢道放衙。
古诗五首 其五
王翰（唐代）

今日天气佳，曳杖出衡门。凉露湿芒屦，清风感帨巾。

幽鸟避人飞，游鱼畏钓沉。蛛丝映空张，饥隼号北林。

恶彼机事深，安能降我心。归来遣世虑，浊酒聊自斟。
虎跑泉
张彦卿（宋代）

乳泉发穴漏岩根，乱石成池溜始分。鸿渐当时高品第，虎跑今始信传闻。

山僧勺供疑甘露，野史烹茶胜白云。应是灵源迟出地，不然须冠季卿文。
减字木兰花·当年文伯
周紫芝（宋代）

当年文伯。曾是东坡门下客。文采风流。奕叶传芳总未休。为公持酒。愿祝彩衣无限寿。归觐枫宸。剩醉长安几度春。
喜迁莺
王千秋（宋代）

春前腊尾。问谁会开解，幽人心里。映竹精神，凌风标致，姑射昔闻今是。试妆竞看吹面，寄驿胜传缄纸。迥潇洒，更香来林表，枝横溪底。

谁为。停征骑。评蕙品兰，俱恐非同里。天意深怜，花神偏巧，持为翦冰裁水。拟唤绿衣来舞，只许苍官相倚。醉眠稳，尽参横月落，留连行李。
次韵和史馆盛学士朝退书怀之什
杨亿（宋代）

金壶待传点，瑶墀初辩色。
闢仗开天阍，垂旒操斗极。
百辟瞻尧眉，九州蒙禹力。
朝政无阙遣，谏官惭旷职。
吴宜人挽词
沈与求（宋代）

寿富居然五福先，簪缨况复世蝉联。断机志节酬平日，举案风蝉记昔年。

上郡方蒙汤沐地，诸郎应废蓼莪篇。送车千乘松门道，会有双飞鹤戾天。
竹云洞
陈舜俞（宋代）

长干龙老长龙孙，竹里阴阴锁昼云。
莫问何年初入洞，由来一日可无君。
清围栏槛喧难入，翠滴衣裾静欲闻。
会得岁寒看苦节，凭谁吟对雪缤纷。
吴君送水仙花并二大本
黄庭坚（宋代）

折送南园栗玉花，并移香本到寒家。
何时持上玉宸殿，乞与宫梅定等差。
送胡邦衡之新州贬所·其一
王庭珪（宋代）

囊封初上九重关，是日清都虎豹闲。
百辟动容观奏牍，几人回首愧朝班？
名高北斗星辰上，身堕南州瘴海间。
不待他年公议出，汉廷行招贾生还。
与郑侍郎
王洋（宋代）

还却天官尺一书，清时有味保悬车。
公年尚壮云何蚤，古道谁言今不如。
南部主开新榜丽，西清人说旧游疏。
半簪白发无拘束，不用黄精自扫除。
偈颂一百三十六首
释惟一（宋代）

是法住法位，世间相常住。
佛殿对三门，灯笼挂露柱。
送吴德谦游京兼问草庐先生起居
危素（元代）

迢迢驿路客船轻，直北关山是帝京。海岛夷人皆向化，翰林学帝入论经。

云连朔漠瞻天近，秋满淮河见水清。问讯吴公应好在，夜深遥望少微星。
减字木兰花 赠草书颠
赵福元（宋代）

吮煤弄笔。草圣寰中君第一。电脚摇光。骤雨旋风声满堂。

毫厘巧辨。唤起羲之当北面。醉眼摩研。错认书颠作酒颠。
老病六言十首呈竹溪
刘克庄（宋代）

昔似子期善听，今如祈父不总。
怕有学人问话，向道老僧害聋。
建溪十咏其九延平津
杨亿（宋代）

积水深无际，神龙此屈蟠。
媚川珠彩动，射斗剑光寒。
燕脯谁能寄，犀灯岂易看。
负书当瑞圣，何若蛰洪澜。
疏斋用前韵记响山之游依韵奉答
潘从大（宋代）

空山在昔森万松，两贤曾此登虬龙，
流风馀韵无时终。我来寒栖鬓成翁，
人生出处何心同。梦破邯郸几富贵，
战退蛮独相长雄，静定要与山争功。
绣衣光华照岩壑，豁然纳我云梦胸。
群峰飞翠匏樽中，仙源还□渔舟通。
须臾烟霏散空蒙，楼观隐约孤城东。
感慨千古思无穷，啸歌抵掌生英风。
黄金易求此乐少，野人何计箪瓢空。
昌甫回自大明见过别后二诗寄之 其二
韩淲（宋代）

早鬻翁归去，窗寒自拨灰。算程明日到，失记去年来。

雨叶频仍堕，雪梅相次开。吾生亦华发，易怕惹尘埃。
答惠楮衾
方岳（宋代）

吴宫金蹙凤花绫，春暖熏笼换水沈。
那似冰桥楮夫子，满床明月解微吟。
次韵景珍酴醾
黄庭坚（宋代）

莫惜金钱买玉英，担头春老过清明。
天香国艳不著意，诗社酒徒空得名。
及此一时须痛饮，已拚三日作狂酲。
濠州园里都开尽，肠断萧萧雨打声。
题吉水余端蒙明府县门飞凫阁
杨万里（宋代）

尘外尘中尽静喧，阁前阁後且山川。
秋生疏雨微云处，月仄青原白鹭边。
眼冷庾楼聊复此，人如弃令更差贤。
从公欲往其如嬾，著句无佳莫浪傅。
读淮阴传
周紫芝（宋代）

淮阴一世豪，勋业满天地。晚节不自全，遗恨在百世。

君臣如父不，焉得置猜忌。功高良易疑，地大苦难制。

折箠下燕齐，群豪自风靡。岂有须假王，而可镇齐伪。

祸生固有胎，失在此举尔。沛公窘荥阳，齐卒尽精锐。

颉颃楚汉间，事若反掌易。信岂不自王，何乃遣汉使。

帝意自此疑，齐楚终易位。哙等何足羞，鞅鞅遂失意。

晚路说陈豨，咄嗟甚儿戏。吕姥何能为，公乃自失志。
鼓笛慢
欧阳修（宋代）

缕金裙窣轻纱，透红莹玉真堪爱。多情更把，眼儿斜盼，眉儿敛黛。舞态歌阑，困偎香脸，酒红微带。便直饶、更有丹青妙手，应难写、天然态。

长恐有时不见，每饶伊、百般娇騃。眼穿肠断，如今千种，思量无奈。花谢春归，梦回云散，欲寻难再。暗消魂，但觉鸳衾凤枕，有余香在。
偈颂二十五
释智遇（宋代）

古佛只在椎头，每日呼来唤去。
非惟纲令清岩，下下要分缁素。
举化当年错用心，月明岂在珊瑚树。
十一月二十三日欧阳永叔刘原甫范景仁何圣徒
梅尧臣（宋代）

夷门魏公子，来过抱关人。
车马立市中，贵义不耻贫。
市人无不惊，此老面黧皴。
岂将流俗眼，能辨玉与珉。
尔後几千载，此贤埋埃尘。
谁谓四君子，蹈古犹比辰。
上马後苑门，访我东城闉。
为公开蓬户，沽酒焚紫鳞。
银杯青石盘，共饮不计巡。
薄暮各已醉，欢笑颓冠巾。
来既无猜嫌，去亦无疏亲。
曷若世上士，惟顾势力均。
王氏碧鸡园六咏·露香亭
王灼（宋代）

北渚一帝子，洛川一宓妃。
池有十种莲，平生所见稀。
纤浓各态度，红白争光辉。
我来亭上饮，夜久未忍归。
翁家采香人，但爱香满衣。
岂知清露湿，圆荷泻珠玑。
观风阁
文同（宋代）

危阁覆高林，晚步聊徒倚。
东南两峰断，空阔见万里。
茫茫落霞外，苒苒孤烟里。
忽暗识归云，乍明知积水。
风从半天下，月向平地志，
夜久殊未还，峨冠露盈几。
范阳同年示及零陵三题率然为答甚愧妍唱 其一 火星岩
俞希孟（宋代）

信美真灵宅，呀然洞府通。皇家尊盛德，南夏享阴功。

庙貌邻炎帝，峰名比祝融。游人思所谓，无独爱嵌空。
续感兴二十五首 其七
方一夔（宋代）

鸿钧大气力，日夜转范模。赋予有定形，不与万变俱。

君看三春时，动植纷万殊。一气自结束，谁与施粉朱。

人生况知识，均此造化垆。岂是风火煽，假合成形躯。

恋恋千岁药，莽莽三生涂。从渠梦幻论，袖中得玄珠。
仙翁山下遇王由正用驿壁二诗之韵见意 其一
邹浩（宋代）

物外风期迹已陈，须知日月去来频。我今欲换神仙骨，还向山前逢异人。
次洪成季韵 其二
吕颐浩（唐代）

圣运中兴偶幸逢，经邦曾乏古人风。闭关退处喧嚣外，抚剑行吟感慨中。

尚有素怀思报国，可怜幽梦欲平戎。新诗增重林泉价，倍见交情我与公。
梅花喜神谱·欲谢一十六枝
宋伯仁（宋代）

四翼薄於纱，纤尘不相着。
只在钓丝边，渔翁素盟约。
满江红（送徐换斡衡仲之官三山，时马叔会侍郎帅闽辛弃疾）
辛弃疾（宋代）

绝代佳人，曾一笑、倾城倾国。休更叹、旧时清镜，而今华发。明日伏波堂上客，老当益壮翁应说。恨苦遭、邓禹笑人来，长寂寂。

诗酒社，江山笔。松菊径，云烟屐。怕一觞一咏，风流弦绝。我梦横江孤鹤去，觉来却与君相别。记功名、万里要吾身，佳眠食。
答阎求仁谢参寥彦温访於坟所
秦观（宋代）

老濞城西木半摧，昆仑冈下路新开。
故人此地衔忧去，禅客他时问疾回。
闻为树风增永感，却因水鸟证西来。
已谋寒食驱羸马，细听清谈动玉哀。
送李运使学士赴阙十咏 其八
赵抃（宋代）

南荣来汉诏，北阙近尧天。懿绩隆三岁，丰储备九年。

威严多摘伏，荐籍几登贤。去去民思甚，销魂尽黯然。
乐府杂曲。鼓吹铙歌。晋阳武
柳宗元（唐代）

晋阳武，奋义威。炀之渝，德焉归。氓毕屠，绥者谁。

皇烈烈，专天机。号以仁，扬其旗。日之升，九土晞。

斥田圻，流洪辉。有其二，翼馀隋。斫枭骜，连熊螭。

枯以肉，勍者羸。后土荡，玄穹弥。合之育，莽然施。

惟德辅，庆无期。
送王景文
陆游（宋代）

张公遂如此，海内共悲辛。
逆虏犹遗种，皇天夺老臣。
深知万言策，不愧九原人。
风雨津亭暮，辞君泪满巾。
师邵以墙头过浊醪为韵赋五绝句依次答之 其五
顾清（明代）

赋诗兼酌酒，顾我岂能豪。味君辞意美，终日醉醇醪。
和晋陵陆丞早春游望
杜审言（唐代）

独有宦游人，偏惊物候新。
云霞出海曙，梅柳渡江春。
淑气催黄鸟，晴光转绿蘋。
忽闻歌古调，归思欲沾巾。(巾 一作：襟)
木兰花
朱祖谋（清代）

华镫添酒西楼别。酒醒天涯闻语鴂。晓帘隔泪数残葩，夜镜和愁遮满月。

相思画字篝尘灭。缄恨玉珰终不达。一春孤馆雨留人，憔悴东风无处说。
巫孝女
王季珠（清代）

衫袖缕缕血满幅，深夜背人剜臂肉。一匙和药当参苓，巴望萱帷疾愈速。

焚香膜拜祷昊天，愿以女年补母年。寿算决然不能强，女郎岂惜微躯捐。

母存嬉戏秉至性，母殁零丁誓却聘。苦无兄弟力扶持，否亦拼与母同命。

笃守祠墓荐蘋蘩，三党四邻尽起敬。吁嗟乎，妻拿夜肉与朝鱼，苛待爷娘豢牢猪。

孝女每膳必咨涕，沥诚以祭七秩馀。两两相衡当愧死，宜乎有司旌其庐。

宪吏尤喜端风教，懿德流芳为手书。孝行从来不多觏，史乘安可付阙如。
积雨写怀 其二
陈普（宋代）

一片真纯要反观，纤毫外物不相干。乐天岂向青云乐，安土须从陋巷安。

日出扶筇天地喜，云深拨火鬼神看。化机何啻亲兄弟，但与为徒有底难。
【中吕】红绣鞋_次崔雪竹韵
张可久（元代）

次崔雪竹韵
学孔子尝闻俎豆，喜严陵不事王侯，百尺云帆洞庭秋。醉呼元亮酒，懒上仲宣楼，功名不挂口。
宁元帅席上
鸣玉珮凌烟图画，乐云村投老生涯，少年谁识故侯家？青蛇昏宝剑，团锦碎袍花，飞龙闲厩马。
仙居
有客樽前谈笑，无心江上渔樵，小壶新酝注仙瓢。梅花和月种，松叶带霜烧，本清闲忙到了。
寻仙简霞隐
白草矾矶头独钓，青衣孺子相招，寻真不怕路迢迢。闲云迷洞口．残雪老墙腰，夕阳红树杪。
简吕实夫理问
红锦香中乐句，紫薇花下诗余，玉麈风流映金色。岳阳楼三醉酒，消水岸六韬书，高名垂万古。
天竺寺中
金粟池中水镜，玉莲台下天灯，红尘无事恼山僧。月窗猿听讲，雪岭马驮经，龙华图上景。
武康道中简王复斋
一带云林堪画，数间茅屋谁家，山翠空濛润乌纱。小池中银杏叶，冻枝上蜡梅花，且吟诗休上马。
归兴
燕燕莺莺生分，风风雨雨伤神，吐酒吞花过芳春。黄金羞壮士，红粉弄佳人，青山招旧隐。
德清山中简耿子春
傍水依山境界，吟风啸月情怀，紫阳峰顶费青鞋。闲云随地有，老树未花开，新诗何处索？
虎丘道上
船系谁家古岸？人归何处青山？且将诗做画图看。雁声芦叶老，鹭影蓼花寒，鹤巢松树晚。
茅山疏翁索赋
小洞闲花何处？矮墙颠草准书？玉莲香露冷金壶。红云翔彩凤，丹井养文鱼，青山驯白虎。
开玄堂上
花有信春来春来，客无心云卷云舒，开玄堂上辋川图。冰梅栖翠羽，水藻漾金鱼，雪松摇玉麈。
秋望
一两字天边白雁，百千重楼外青山，别君容易寄书难。柳依依花可可，云淡淡月弯弯，长安迷望眼。
开元遗事
羯鼓罢天开云净，鹊桥平斗转参横，玉人私语祝长生。水边筝殿小，花上舞盘轻，月中歌扇冷。
过括苍山
鸦噪岩前古庙，鹤鸣松顶危巢，南明峰下路迢遥。问清溪道士有，喜白发贵人饶，看青山今日饱。
偕周子荣游湖
绿柳暗金沙佛地，白莲开云锦天池，摇曳歌声棹轻移。望南山新有雨，喜西子不颦眉，饮东阳错认水。
竹几
袁燮（宋代）

深林碧琅玕，直节空其中。
截为小曲几，贯以青丝总。
自然光莹质，不费髹漆工。
偃仰隐背稳，提挈才指从。
儿曹莫轻毁，此物便老翁。
书梅福殿壁二首
张乔（唐代）

梅真从羽化，万古是须臾。此地名空在，西山云亦孤。

井痕平野水，坛级上春芜。纵有双飞鹤，年多松已枯。

一自白云去，千秋坛月明。我来思往事，谁更得长生。

雅韵磬钟远，真风楼殿清。今来为尉者，天下有仙名。
句 其十二
林逋（宋代）

天寒络纬悲向壁，秋高风露声入怀。
偈颂二十首
释如珙（宋代）

晓来云过阑干湿，手把圆珠独自立。
声声称念南无佛，佛道现前不成佛。
忆秦娥（为曹氏胭脂阁叹）
刘辰翁（宋代）

春如昨。晓风吹透胭脂阁。胭脂阁。满园茅草，冷烟城郭。

青衫泪尽楼头角。佳人梦断花间约。花间约。黄昏细雨，一枝零落。
少年游（黄钟）
周邦彦（宋代）

南都石黛扫晴山。衣薄耐朝寒。一夕东风，海棠花谢，楼上卷帘看。

而今丽日明如洗，南陌暖雕鞍。旧赏园林，喜无风雨，春鸟报平安。
古乐府江水一百付送海道千户殷仲实
殷奎（明代）

江水一百付，潮生江欲平。离情付潮水，相送到吴城。

江水一百付，行行复采莲。莲根共连叶，不碍使君船。

江水一百付，蒲帆阿那移。相思若流水，那复有穷时。
江雨有怀郑典设
杜甫（唐代）

春雨暗暗塞峡中，早晚来自楚王宫。
乱波分披已打岸，弱云狼藉不禁风。
宠光蕙叶与多碧，点注桃花舒小红。
谷口子真正忆汝，岸高瀼滑限西东。
杨都官知随阳君自蜀守为计倅既而出郡
宋祁（宋代）

栈道回忠驭，牢盆干计赀。文书三署草，兄弟五常眉。

遽尔分符竹，欣然捧诏芝。疾驱关外传，奉引汉东旗。

夕月同离恨，春膏遍我私。他年五君咏，应记阮咸麾。
灵隐山前即事
周端臣（宋代）

猿不闻呼僧已归，翠烟依旧锁崔嵬。
水今流向人寰去，山昔飞从佛国来。
古径夏寒风落木，苍崖阴润雨生苔。
客缨自喜无尘濯，歌罢沧浪饮一杯。
蕃尝以闰九日约谢章二丈会南堂有事而止既欲
赵蕃（宋代）

已后儿曹疾走夸，分同杜叟客忠嘉。
白衣莫致有名物，青眼谩看无数花。
念我岂无岩壑暇，从君恐及簿书哗。
不唯孤负登临约，亦觉诗筒到眼赊。
宫词
宋白（宋代）

水殿东西夹翠楼，春乘步辇过瀛洲。
赭袍如日花如锦，一半宫人尽里头。
小舟
林逋（宋代）

舷低冷戛荷千柄，底{左舟右少}斜穿月半轮。
一笠一蓑人稳坐，晚风萧飒弄青蘋。
句 其二十一
张舜民（宋代）

青春逐流水，素质独轻微。
如梦令 其二
吴潜（宋代）

昨日春衫初试。今日春寒犹殢。待得晚风收，独上危楼闲倚。

闲倚。闲倚。目断半空烟水。
次韵子瞻寿州城东龙潭
苏辙（宋代）

东行取次阅三州，击鼓清晨复解舟。
车骑纷纭追过客，歌钟凄解动潜虬。
宦游底处非巢燕，归计何嫌诮沐猴。
赖有故人怜远适，殷勤屡劝酒行周。
三月八日扈从视学听讲说命文言有作
程敏政（明代）

万乘隆师礼不烦，上庠开讲重渊源。朝衣绚日金绯匝，御帜迎风锦绣翻。

相业古来存说命，龙飞今日感文言。凤团分赐叨陪坐，愿续声诗纪治元。
次韵雪后书事二首 其二
朱熹（宋代）

未觉春光到柳条，谁教飞絮倚风摇。眼惊银色迷千界，梦断彤风散百寮。

梅坞任从长笛弄，竹窗闲把短檠挑。何人剥啄传清唱，更喜残年乐事饶。
送穆伯通归成都二首 其二
吕陶（宋代）

欲赋长谣赠别君，不胜离绪懒条陈。读书有感旧循吏，对酒无悰少故人。

事往何须嗟蹭蹬，时来应是起沈沦。石城山下西南望，更约瓜期在早春。
诉衷情（二之二）
贺铸（宋代）

半销檀粉睡痕新。背镜照樱唇。临风再歌团扇，深意属何人。

轻调笑，浅凝颦。认情亲。最难堪酒，似不胜情，依样伤春。
已亥杂诗 81
龚自珍（清代）

历劫如何报佛恩，尘尘文字以为门。
遥知法会灵山在，八部天龙礼我言。
挂搭松窝
刘过（宋代）

十年南北走东西，豪气峥嵘老不衰。
快斩妖魔三尺剑，郎吟风月五言诗。
山无福地吾焉往，神有灵丹世不知。
却恐松窝知此意，一丝挂搭去何疑。
寄兄
沈琼莲（明代）

疏明星斗夜阑珊，玉貌花容列女官。风递凤凰天乐近，雪残鳷鹊晓楼寒。

昭仪引驾临丹扆，尚寝薰炉爇紫檀。肃肃六宫悬象魏，春风前殿想鸣鸾。
度仙霞岭
王毓德（明代）

已恨闽天道路赊，更堪回首隔仙霞。
潺溪已是他乡水，纵使东流不到家。
游洞霄宫
韩松（宋代）

苔封九锁碧琅玕，中有仙宫玉佩寒。
阊阖忽闻呼案吏，来乘灏气跨青鸾。
偶食鸡头有怀万元亨沈德远林子长横塘三主人
虞俦（宋代）

秋风一熟平湖芡，满市明珠如土贱。
昔也兼名鸿雁头，今兹始识胡孙面。
应须我辈剩著语，会有后人来作传。
横塘地主总好事，凌波不过空山嚥。
赠蔡山王
赵抃（宋代）

蔡山深处隐林泉，远离尘纷仅十年。已得琴中平淡意，有弦终日似无弦。
客意五首
陈舜俞（宋代）

况复淹旅泊，情多秋亦悲。
寒云欲垂野，疏叶不藏梨。
断梗逐流水，归禽投好枝，
徘徊古原上，应有夕阳知。
示智通偈
慧能（唐代）

大圆镜智性清净，平等性智心无病。妙观察智见非功，成所作智同圆镜。

五八六七果因转，但用名言无实性。若于转处不留情，繁兴永处那伽定。
张彦容病未安却问余病就报之
曾丰（宋代）

误把维摩作病看，不知自欠起羸丸。
殷勤浪说安心法，将取心来与汝安。
送梁少嘉内侄北上 其一
黎民表（明代）

鹄沼麟园望不迷，丈夫何事恋卑栖。豪游曾结长安客，千里人知碧玉蹄。
久别黄虚中忽会又别二诗道意 其二
曹勋（宋代）

蘋满烟沙柳满洲，绿荷风软转船头。归篷亟作恁么去，许事肯令如是休。

自有文章追洛下，莫缘誉处厌糟丘。君能坐致钱流地，行达通明十二旒。
水竹墅十咏 其七 盟鸥
叶茵（宋代）

同此江湖心，有盟非知己。我亦畏机人，莫入惊波里。
朝中措（元夕上潭帅刘共甫舍人）
侯置（宋代）

年来玉帐罢兵筹。灯市小迟留。花外香随金勒，酒边人倚红楼。

沙堤此去，传柑侍宴，天上风流。还记月华小队，春风十里潭州。
砚
李峤（唐代）

左思裁赋日，王充作论年。光随锦文发，形带石岩圆。

积润循毫里，开池小学前。君苗徒见爇，谁咏士衡篇。
觅桂花
高吉（宋代）

金粟如来佛，拈花微笑时。
烦君修月斧，分我占秋枝。
且约黄香住，莫令青女知。
夜窗清不寐，剩读几篇诗。
再用南伯韵
郭印（宋代）

乾坤谁整顿，世乏英雄姿。
陛下求贤切，焦劳见宵衣。
草茅岂无人，耕雨钓寒漪。
如何一终星，坐视戎马肥。
崇恩显义院五首
宋高宗（宋代）

松竹幽禽尺素间，恍然真向雪中看。
动摇已自清风足，何况丹青写岁寒。
杂歌谣辞 步虚词二首 其一
刘禹锡（唐代）

阿母种桃云海际，花落子成三千岁。海风吹折最繁枝，跪捧琼盘献天帝。
贤者之孝二百四十首·窦融
林同（宋代）

玺书来万里，鼎足许三分。
解道为忠易，谁知以孝闻。
女冠子·露花烟草
张泌（唐代）

露花烟草，寂寞五云三岛，正春深。貌减潜消玉，香残尚惹襟。
竹疏虚槛静，松密醮坛阴。何事刘郎去？信沉沉。
绍古辞
鲍照（南北朝）

橘生湘水侧。
菲陋人莫传。
逢君金华宴。
得在玉几前。
三川穷名利。
京洛富妖妍。
恩荣难久恃。
隆宠易衰偏。
观席妾凄怆。
覩翰君泫然。
徒抱忠孝志。
犹为葑菲迁。
子游旧宅
卢大雅（明代）

列国雄吞际，人材北学难。凄凉吴邑里，惆怅鲁衣冠。

旧宅归蓬颗，新祠倚杏坛。一桥通夹巷，蔽井树阴寒。
鞭春微雨
范成大（宋代）

旛胜丝丝雨，竹歌步步尘。
一年新乐事，万里未归人。
云薄竟悭雪，酒浓先受春。
送寒东作近，惭愧耦耕身。
牵牛花
秦观（宋代）

银汉初移漏欲残，步虚人倚玉阑干。
仙衣染得天边碧，乞与人间向晓看。
春日偶成
林尚仁（宋代）

未逢知己愧蹉跎，又见春风长径莎。
杜宇一声诗思减，杨花三月客愁多。
从人乞米贫如旧，借吏抄书字半讹。
懒说江湖十年事，近来平地亦风波。
帝城上巳
孙觌（宋代）

宿雾消神沼，晴曦照碧峰。祓除周故事，环宴楚遗风。

画舸低摇鹢，浮梁冷亘虹。五陵驱群少，三殿锡鹢公。

浪射簪缨润，花迎剑佩红。舞迟歌袂稳，飞急酒觞空。

淑气雕轩外，祥光禁籞中。敢赓元首咏，上记帝尧功。
湖州歌九十八首 其六十七
汪元量（宋代）

恰到杨村旧马头，北风吹雨便成秋。
呜呜鬼物败人兴，掩却篷窗且睡休。
次韵文潜休沐不出二首
黄庭坚（宋代）

与世自少味，闭关非有心。
戎葵一笑粲，露井百尺深。
著书洒风雨，枯笔束如林。
苏公叹妙墨，逼人太駸駸。
子夜歌
佚名（南北朝）

始欲识郎时，两心望如一。
理丝入残机，何悟不成匹。
谁能思不歌？谁能饥不食？
日冥当户倚，惆怅底不忆？
怜欢好情怀，移居作乡里。
桐树生门前，出入见梧子。
我念欢的的，子行由豫情。
雾露隐芙蓉，见莲不分明。
常虑有贰意，欢今果不齐。
枯鱼就浊水，长与清流乖。
侬作北辰星，千年无转移。
欢行白日心，朝东暮还西。
家敷公自桂林分闱还惠我湘竹杖赋谢
陈恭尹（清代）

舟楫归从桂水湍，多君持赠玉琅玕。逢人真信成龙易，有实方知集凤难。

数点迷离尧女泪，一溪烟雨子牙竿。年来老脚差能健，从此登高得羽翰。
昔游 其二
周音（清代）

去年游京都，往来岱宗侧。仲夏山气盛，残阳半天赤。

朱栏互微径，局步凌石壁。浩浩万松湍，隐若风霆激。

灵宫映窈窕，幽泉鸣滴沥。暮霞澹余彩，仙路渺凄恻。

六龙驾不回，天门没行迹。秦皇与汉武，莓苔隐深刻。

晚入东岳祠，苍槐冷气逼。闳壮隔人天，神鬼森动魄。

入世厌尘土，干戈尤偪仄。终焉置吾家，长年饱山色。
申符庶常宅守岁分韵得十五咸
孙廷铎（清代）

升沈何处问巫咸，客里光阴似过帆。晚景惟堪随野老，梦魂那过著朝衫。

岁除回首家千里，周甲斋心偈一函。冷暖自知还自问，近来荆棘已全芟。
杂咏五首 其三
韦骧（宋代）

蝈氏官亡种类滋，脰鸣连党欲何为。喧然无理令人恶，忆著昌黎吏部诗。
送周直孺秘校和州都曹
梅尧臣（宋代）

箭头破贼弃不为，笔端射策取桂枝。
殿前脱袍改旧色，庭下折腰甘去时。
历阳郡小太守好，督邮宫闲众吏嬉。
江边竹园啼竹鸡，竹里种花春过迟。
东望望夫云脚垂，烟雨隔岸风樯欹。
湿鴈不起沙上嘶，君思历乱如盎丝。
和李绅助教不赴看花
姚合（唐代）

笑辞聘礼深坊住，门馆长闲似退居。太学官资清品秩，

高人公退说经书。年华未是登朝晚，春色何因向酒疏。

且看牡丹吟丽句，不知此外复何如。
答诸友
于石（宋代）

之子词场无敌手，骑麟翳凤集北斗。
藉藉人间月旦评，滔滔笔下风涛吼。
方抟扶摇九万里，可速则速久则久。
文章何止拟相如，政事亦堪修冉有。
回首落日烟尘昏，满眼风寒沙石走。
老天应未丧斯文，君子固宜知所守。
刀以銛而缺，砚以钝而寿。
名高多谤毁，女妒无妍丑。
乃知明哲可保身，安用嚅唲浪开口。
悠然一笑对南山，壁上有琴樽有酒。
绝句
裘万顷（宋代）

数声牧笛日将晚，一曲樵歌山更幽。
解带盘桓小溪上，坐看红叶汎清流。
湖南童谣
佚名（唐代）

湖南城郭好长街，竟栽柳树不栽槐。

百姓奔窜无一事，只是椎芒织草鞋。
寄湘中友人
杜牧（唐代）

莫恋醉乡迷酒杯，流年长怕少年催。西陵水阔鱼难到，

南回路遥书未回。匹马计程愁日尽，一蝉何事引秋来。

相如已定题桥志，江上无由梦钓台。
菩萨蛮·髻钗初上朝云卷
陈师道（宋代）

髻钗初上朝云卷。眼波翻动眉山远。一曲杜韦娘。当年枉断肠。山期如好月。拟满还须缺。别易见应难。长须仔细看。
丹霞本老见示拂子并颂次韵
李纲（宋代）

钝根不会世间机，且作东山老住持。有个旄牛闲拂子，用时由我不由伊。
冬夜
吴龙翰（宋代）

读罢床头一卷易，晚风冻尽铜壶滴。
起傍危阑啸一声，月明何处人横笛。
清溪
萧贯（宋代）

山开明月峡，水写武陵溪。地胜人堪隐，源深客自迷。
小园落成自题 艳香馆 
那逊兰保（清代）

一院凉阴满，延缘碧藓肥。梨云春不落，花雨梦横飞。

冷艳全欺雪，天香乍染衣。模糊晚来月，强半在书帏。
斋中列酒数壶皆齐安村醪也今旦亦强饮数杯戏
张耒（宋代）

曾尝玉皇碧琳腴，不醉长安市上酤。
饮湿先生今已矣，啜醨留得与门徒。
云
孔平仲（宋代）

白云高洁倚愁空，本谓无心与我同。奈何一夕阳风发，吹到巫山十二峰。
七月二日大风作一昼夜方止土人去此风潮信也
张嵲（宋代）

后世新奇方竞出，难持古语对时云。
欲将老氏飘风语，刊剟还同火浣文。
送茶头并化士 其十四
释慧空（宋代）

佛与众生旧有缘，入廛一句更为宣。眼前不用生贪恋，三界无安若火煎。
次韵闻复湖上秋日六言 其三
释道潜（宋代）

楚客当年何苦，愁怀缭转非舒。赖有管城公子，离骚万恨能书。
细林野哭
夏完淳（明代）

细林山上夜乌啼，细林山草秋草齐。有客扁舟不系缆，乘风直草松江西。

却忆当年细林客，孟公四海文章伯。昔日曾来访白云，落叶满山寻不得。

始知孟公湖海人，荒台古月水粼粼。相逢对哭天草事，酒酣睥睨意气亲。

去岁平陵鼓声死，与公同渡吴江水。今年梦断九峰云，旌旗犹映暮山紫。

潇洒秦庭泪已挥，仿佛聊城矢更飞。黄鹄欲举六翮折，茫茫四海将安归？

天地局脊日月促，气如长虹葬鱼腹。肠断当年国士恩，剪纸招魂为公哭。

烈皇乘云御六龙，攀髯控驭先文忠。君臣地草会相见，泪洒阊阖生悲风。

我欲归来振羽翼，谁知一举入罗弋！家世堪怜赵氏孤，到今竟作田横客。

呜呼抚膺一声江云开，身在罗网且莫哀！公乎公乎，为我筑室傍夜台，霜寒月苦行当来！
偈颂五十一首 其三十
释大观（宋代）

拥之不聚，拨之不散。听之不闻，觑之不见。
与黄寺丞卜邻
刘敞（宋代）

卜居先卜邻，相望成相亲。无复羁旅恨，况逢性情真。

食薇亦自足，倾盖不为新。杖屦通阡陌，谁能倦角巾。
除日雪甚约客不至乃拥貂骤马于郊外独饮摘星
方岳（宋代）

扬州二十四桥月，莫作灞桥同调看。
诗果位登银色界，酒风流倚玉阑干。
六花比似琼花巧，一岁翻成两岁寒。
明日屠苏催短鬓，过从更觉欠袁安。
署中寄怀兄弟
袁应文（明代）

一别已数载，逢人问起居。更无将去物，惟有寄来书。

日蔼棠阴暖，山高雁影疏。莫教三径废，迟我共耕锄。
风雨
吕南公（宋代）

风雨萧萧夜漏沈，北窗灯影见伤心。从今莫更言沧海，只合思量此恨深。
次韵张询斋中晚春
黄庭坚（宋代）

学古编简残，怀人江湖永。
非无车马客，心远境亦静。
挽蔬夜雨畦，煮茗寒泉井。
春去不窥园，黄鹂颇三请。
立朝无物望，补外傥天幸。
想乘沧浪船，濯发曦翠岭。
馆中送郑著作
马廷鸾（宋代）

士为欲心缚，蜗牛粘壁枯。
荣华不盈睫，咎责弥八区。
不有君子不，中流谁一壶。
公怀天台秋，夙昔廊庙须。
南宫接东观，并辔骖天衢。
幽忧肠内热，慷慨涕濡缕。
拜疏上虚皇，诵言折奸愚。
肝脑非己物，宇宙须不扶。
恭惟天王圣，肯使善类孤。
一朝拥麾盖，自诡歌袴襦。
黟歙股肱郡，新安文物都。
斯文紫阳翁，千载长昭苏。
稻苗新进士，倚公为播敷。
茧丝困穷民，愿公荐蔿于。
勉哉崇明德，归来诵唐虞。
宿真如寺 其二
王十朋（宋代）

白帝孤城在何许，遥想西风急砧杵。我行初至渫泉山，御书阁下眠秋雨。
冬夜怀真里友人会宿
许棠（唐代）

静语与高吟，搜神又爽心。各来依帝里，相对似山阴。

漏永星河没，堂寒月彩深。从容不易到，莫惜曙钟侵。
龙图阁待制知亳州事傅公挽词四首 其三
程俱（宋代）

龙驾初从代，羊裘首访齐。但闻还旧物，已足慰群黎。

纶綍王言大，蓍龟国论稽。空留吾党恨，桃李信成蹊。
岳祠送薛近贬官
耿湋（唐代）

枯松老柏仙山下，白帝祠堂枕古逵。迁客无辜祝史告，

神明有喜女巫知。遥思桂浦人空去，远过衡阳雁不随。

度岭梅花翻向北，回看不见树南枝。
夜泊官牌夹口大风追和陈去非岁晚感怀
王之道（宋代）

咿喔邻鸡夜同阑，晓风骄挟晓霜寒。
吹灯强取残书读，拨火重霜远信看。
绿蚁已应浮腊瓮，青丝行复送春盘。
旅怀欲倩高鸿寄，凭仗新诗付笔端。
烛影摇红·宿雨初乾
张鎡（宋代）

宿雨初乾，舞梢烟瘦金丝袅。嫩云扶日破新晴，旧碧寻芳草。幽径兰芽尚小。怪今年、春归太早。柳塘花院，万朵红莲，一宵开了。梅雪翻空，忍教轻趁东风老。粉围香阵拥诗仙，战退春寒峭。现乐歌弹闹晓。宴亲宝、团圞同笑。醉归时候，月过珠楼，参横蓬岛。
三月十五日雨坐
潘德徵（清代）

地僻无嫌雨，幽斋景自清。万峰烟际落，一鹭蓼边明。

吟苦神还逸，身闲病亦轻。晚来云渐薄，片月报新晴。
郊庙歌辞。周郊祀乐章。治顺乐
佚名（唐代）

羽卫离丹阙，金轩赴泰坛。珠旗明月色，玉佩晓霜寒。

黼黻龙衣备，琮璜宝器完。百神将受职，宗社保长安。
贽尤端木二首 其一
陆文圭（元代）

汉家陵阙已苍烟，鲁国灵光独岿然。卫玠音闻永嘉末，陶潜诗岿义熙前。

可怜阁下投几死，不及车中寝获全。寄语牙郎莫酬价，椟中韫玉可求旃。
有感
罗公升（宋代）

车骑将军结束新，长安那记昔年身。
南来尽是干名者，无复平阳下泪人。
龙首黄扉老大臣，婆娑听履上星辰。
西风一点违天血，同是先朝拣拔人。
挽兖守程大卿四首 其一
华镇（宋代）

名实时方会，君臣德正同。剸裁周庶物，荐擢冠诸公。

金口褒扬首，丹梯指顾中。荣途虽未既，寻尺自初终。
贺新郎
许及之（宋代）

旧俗传荆楚。正江城、梅炎藻夏，做成重午。门艾钗符关何事，付与痴儿騃女。耳不听、湖边鼍鼓。独炷炉香薰衣润，对潇潇、翠竹都忘暑。时展卷，诵骚语。

新愁不障西山雨。问楼头、登临倦客，有谁怀古。回首独醒人何在，空把清尊酹与。漾不到、潇湘江渚。我又相将湖南去，已安排、吊屈嘲渔父。君有语，但分付。
怀东嘉先生因诵老坡今谁主文字公合把旌旄作
喻良能（宋代）

三让始循墙，一麾尝屡把。
夔门德政碑，深镵仍大写。
送狄参军赴杭州
马戴（唐代）

新官非次受，圣主宠前勋。关雪发车晚，风涛挂席闻。

海门山叠翠，湖岸郡藏云。执简从公后，髯参岂胜君。
心畬国花堂坐雨图为立之题即用其韵
陈宝琛（清代）

春梦随花不可寻，廿年几度吊禅林。不因留得榱题在，谁识承平岁月深。
送程道大归新安兼简宪使卢处道学士四首 其三
俞德邻（宋代）

我生惭愧贾胡留，暮鼓晨钟复报秋。万里桥南存旧宅，十年客舍尚并州。

青山是处堪埋骨，白发新来渐满头。此日送君何限意，长江万折有东流。
禅人写师真请赞
释慧远（宋代）

独步邪见林，高据魔王殿。
说欺凡罔圣禅，现夜叉罗刹面。
欣翻巨岳，彻底放悬。
打破牢关，突出难辨。
阿呵呵，见也麽？
到江吴地尽，隔岸越山多。
次韵明甫西园这什
李弥逊（宋代）

莫作园上红，宁为径中绿。
多花必早雕，依依不如竹。
一枝寄他林，悠然傲华屋。
填饥饭秋英，借健膏石斛。
坐断百懒身，无心问难足。
晨至西郭池亭，见新荷，有感时物而作
范梈（元代）

虚亭结构美，驿路带垣斜。山芗含晚翠，池响集春蛙。

官荷已偃盖，僧蔬欲架花。俯仰宾从役，孰与测幽遐？
次韵卢漕木芙蓉二首 其二
项安世（宋代）

吹残池面旆中央，幻出台前艳粉光。衣典欲催愁杜老，鬓霜难拒笑潘郎。

风来尚恐波生陆，暑退犹疑叶可觞。拟种陶朱三百树，广文茅屋未应荒。
说之方忧韩公表大夫疾遽致仕乃蒙传视送陈州王枢密 其九
晁说之（宋代）

君少我十岁，怜我空老大。期君到云霄，遗我馀謦欬。

忽先辞汉禄，孰从仰周赉。顾惟神所劳，何论心乎爱。
大圣乐（陶成之生日）
蒋捷（宋代）

笙月凉边，翠翘双舞，寿仙曲破。更听得艳拍流星，慢唱寿词初了，群唱莲歌。主翁楼上披鹤氅，展一笑、微微红透涡。襟怀好，纵炎官驻伞，长是春和。

千年鼻祖事业，记曾趁雷声飞快梭。但也曾三径，抚松采菊，随分吟哦。富贵云浮，荣华风过，淡处还他滋味多。休辞饮，有碧荷贮酒，深似金荷。
纪梦
严粲（宋代）

烟岛空濛一鹤飞，天风满袖自吟诗。觉来犹似非人世，花影栏干月上时。
药山赞
释普度（宋代）

瓶内水，松下经。
有人来问，觌面相呈。
白云散尽秋天青。
冯明府驱虎
伍瑞隆（明代）

日日山城打虎回，谁知官有阿昆来。只拌几百精诚字，纵有悲风啸不开。
送萧炼师步虚词十首，卷后以二绝继之
白居易（唐代）

欲上瀛虚临别时，赠君十首步虚词。

天仙若爱应相问，可道江虚司马诗。

花纸瑶缄松墨字，把将天上共谁开。

试呈王母如堪唱，发遣双成更取来。
满江红 饯方蕙岩赴阙
吴文英（宋代）

竹下门敲，又呼起、胡蝶梦清。闲里看、邻墙梅子，几度仁生。

灯外江湖多夜雨，月边河汉独晨星。向草堂、清晓卷琴书，猿鹤惊。

宫漏静，朝马鸣。西风起，已关情。料希音不在，女瑟娲笙。

莲荡折花香未晚，野舟横渡水初晴。看高鸿、飞上碧云中，秋一声。
闲咏
陆游（宋代）

谢事归来一把茅，村深樵牧日论交。
未言客路尘衣化，最恨书论铁砚凹。
恋恋故袍谁复念，便便痴腹敢辞嘲。
卜居虽僻吾犹悟，失却岷山理鹤巢。
三月十五夜泊彭蠡同于丕登大鸡山
陆耀遹（清代）

番湖一碧澄不流，旧山明月随行舟。清光四垂天宇净，水气凛凛寒于秋。

乍入盘涡棹声扴，近岭回波尽圆折。布帆落处水禽啼，十里平沙踏晴雪。

孙郎济胜天下稀，猿臂引我登危矶。天风吹入倏飘举，衫影欲逐岩云飞。

山中露寒夜萧爽，缘山有径披榛上。崖回岛侧穷攀跻，天半惟闻屐声响。

兴尽重寻下渚船，登山临水总堪怜。月明欲去无乡梦，斜倚孤篷枕肘眠。
朝霞诗
郭印（宋代）

矫矫明天末，谁将绛帐供。
阴云收薄翳，晴日放先锋。
道路看行旅，田畴验老农。
乾坤今日意，群目散愁容。
石楠
张舜民（宋代）

六代乔楠二百龄，分柯中有异枝生。
孤根自合藏幽处，瑞子何期应太平。
重入洛阳东门
李绅（唐代）

商颜重命伊川叟，时事知非入洛人。连野碧流通御苑，

满阶秋洛过天津。每惭清秩容衰齿，犹有华簪寄病身。

驱马独归寻里巷，日斜行处旧红尘。
挽潘守 其三
林希逸（宋代）

乡闾扶杖久，早岁誉兵间。谁信白头叟，能柔赤脚蛮。

人言劳不报，公有道能閒。似是英雄骨，埋名向此山。
戏咏榆荚
施肩吾（唐代）

风吹榆钱落如雨，绕林绕屋来不住。

知尔不堪还酒家，漫教夷甫无行处。
礼湘山佛和别驾叔韵
李曾伯（宋代）

自得湘南一派奇，禅舂元熟不须师。
几千亿化如来相，五百年将再出时。
翠壁云连秋树老，宝坊香静午斋迟。
我来欲和因缘事，众衲丛中有解知。
立秋前一夕懒宜巢坐雨
王润生（清代）

但取居容膝，无妨屋打头。雨声凉入夜，灯影瘦知秋。

络纬萧萧作，梧桐叶叶愁。暗中更节物，点滴与心谋。
少女生日感怀
戴叔伦（唐代）

五逢晬日今方见，置尔怀中自惘然。乍喜老身辞远役，

翻悲一笑隔重泉。欲教针线娇难解，暂弄琴书性已便。

还有蔡家残史籍，可能分与外人传。
赠丝桐墨蕙吕能甫淮东制阃之客
陈郁（宋代）

子向诗书外，万於艺事优。
桐丝传古意，兰墨写离愁。
黄阁能知己，朱衣必点头。
从来奇特士，何患不封侯。
杂咏一百首 其十一 鬼谷子
刘克庄（宋代）

遗书今羽化，传者匪真书。此老纵横祖，仪秦得绪馀。
弘农清岩曲有磐石可坐，宋十一每拂拭待余，寄诗赠之
田游岩（唐代）

信彼称灵石，居然狎遁栖。裴回承翠巘，斌驳带深谿.

夕阴起层岫，清景半虹霓。风来应啸阮，波动可琴嵇。

仆也颍阳客，望彼空思齐。傥见山人至，簪蒿且杖藜。
喜王驾小仪重阳相访
司空图（唐代）

白菊初开卧内明，闻君相访病身轻。樽前且拨伤心事，

谿上还随觅句行。幽鹤傍人疑旧识，残蝉向日噪新晴。

拟将寂寞同留住，且劝康时立大名。
谒先主庙二首 其二
元明善（元代）

一军南北几扶伤，长坂安行气已王。豪杰尽思为汉用，江山初已假吴强。

两朝元老心虽壮，再世中兴事可常。寂寞永安宫畔土，争教安乐似山阳。
传言玉女
石孝友（宋代）

雪压梅梢，金袅柳丝轻敛。锦宫春早，乍风和日暖。华国翠路，九陌绮罗香满。连空灯火，满城弦管。

月射西楼，更交光照夜宴。万人拥路，指鳌山共看。花旗翠帽，到处朱高卷。归时常是，漏残银箭。
邗江秋月夜
郭之奇（明代）

斜日侵疏牖，溯流杨柳隅。晚风开夕照，转棹觅清酤。

舟人厌其数，安知意所愉。澄江横素月，焉能独少吾。

秋月临秋水，秋光入画图。月映秋如玉，水衔月似珠。

珠玉相辉耀，惟当在吾舻。举目隋堤外，空使碧华趋。

锦缆人何在，迷楼那可呼。我有紫霞想，不令素容孤。

水月能相载，秋风亦并驱。皓魄依清景，应得洗心徒。

深宵银汉落，还向此中俱。千年玄圃色，五夜共冰壶。
柳梢青 题寒月疏梅图
顾太清（清代）

老干横斜。一枝初放，低护檐牙。雪后黄昏，吹来何处，怨笛哀笳。

冰姿不共凡葩。照流水、清心自夸。冷淡花光，朦胧月影，深院谁家。
雪中作
徐铉（宋代）

赋分多情客，经年去国心。疏钟寒郭晚，密雪水亭深。

影迥鸿投渚，声愁雀噪林。他乡一尊酒，独坐不成斟。
大水杂言
邓肃（宋代）

前日雨如丝，缤纷杂朝雾。
昨日雨如注，万壑争驰骛。
今朝有霁色，作意在芒屦。
那知昨如倾，漫天飞瀑布。
介休借车振苍穹，十八叶幡如火红。
涛头起伏万银屋，河伯尽以山为宫。
门前小艇疾飞鸿，挽我同趋急流中。
人生如梦贵适意，乘此可食千头龙。
醉中举杯谢舟子，口腹自营吁可鄙。
不闻大禹不过门，血指为疏九年水。
何如乘风拜张坚，唤取女娲来补天。
坐令赤子脱鱼腹，六合内外还桑田。
柳枝却下蛟龙约，谈笑支奇付铁索。
异时天上敢惊呼，斥作人间铛折脚。
题先陇
陈宓（宋代）

去去音容远，冥冥岁月深。
浑将溪作泪，莫尽一生心。
刘向二首 其一
朱淑真（宋代）

洽闻博识似君难，况复腾凌宗室间。屡谏不容甘畎亩，七侯同日亦何颜。
齐国夫人曹氏挽词
楼钥（宋代）

宗子今曾子，夫人古敬姜。
邛郲承孝养，浯水刻恩章。
汤沐封逾宠，芝兰晚更芳。
九龄天报远，余庆尚流光。
渔家傲 夏日
钱启缯（清代）

六月荷花香十里。三秋桂子醉难倚。风过新蝉声细细。

听归雁，难环莫把纱窗闭。

帘捲落花疑蝶视。阶前络纬初鸣际。凭栏笑把轻纨启。

看青天，■香一缕随风至。
古意二首
祖咏（唐代）

夫差日淫放，举国求妃嫔。自谓得王宠，代间无美人。

碧罗象天阁，坐辇乘芳春。宫女数千骑，常游江水滨。

年深玉颜老，时薄花妆新。拭泪下金殿，娇多不顾身。

生前妒歌舞，死后同灰尘。冢墓令人哀，哀于铜雀台。

楚王竟何去，独自留巫山。偏使世人见，迢迢江汉间。

驻舟春谿里，誓愿拜灵颜。梦寐睹神女，金沙鸣珮环。

闲艳绝世姿，令人气力微。含笑默不语，化作朝云飞。
江行杂感 其一
王孙蔚（清代）

才离越岭又吴湄，寥落江湖忆故居。感愤千秋《鹦鹉赋》，雅骚一代《鹧鸪》诗。

篱栽黄菊知今是，路入桃花自古疑。乘兴莫停明月棹，辋川山色待王维。
梦林清叔
王迈（宋代）

已分幽明隔，无端入梦来，
交情今已矣，汝死亦冤哉。
白骨今何在，沧波去不回。
具上人以诗相别复知之
葛立方（宋代）

钵囊已妥何山夏，千顷堂前又饱参。
仙裹未须求七七，禅中聊共说三三。
远师今日宜同社，弥勒它年可共龛。
不见生公讲经处，至今花雨落毵毵。
同十七弟训南城访友不遇且闻将有金陵之行
宋褧（元代）

芳径暴桥西，徘徊白板扉。家人出帘语，小季掉鞭归。

榆荚晴将老，杨花晚渐稀。仍闻欲南棹，情思愈依依。
湖干四时歌 其八
高攀龙（明代）

寒风凄兮墐户，淡日煦兮亲人。君何慨兮岁暮，冬不久兮欲春。
定风波（次杨茶使七夕韵）
京镗（宋代）

何必穿针上彩楼。剖瓜插竹诉穷愁。闻道天孙相会处，银汉无穷，不待泛兰舟。

动是隔年寻素约，何似，每逢清梦且嬉游。但得举杯开笑口，对月临风，总胜鹊桥秋。
吹角
张耒（宋代）

断霞归鸟隔山钟，日过西山转海空。
长恨南城催晓急，五更吹角怨秋风。
哭朱子西安
陆楣（清代）

形化辞尘蜕，神归控玉虬。亦知生是寄，其奈逝难留。

往事犹萦抱，当年拟息游。行歌原寡和，命啸更无俦。

客偶传狂草，君偏赏谬悠。姓名烦记注，物色到荒陬。

委巷逢倾盖，晴溪约放舟。骊黄评共略，水乳味交投。

移日过花屿，轻阴爱麦秋。芳菲桥外圃，澹荡水边楼。

隔渚丛烟荻，当阶堕海榴。提壶听格磔，惊饵见游鯈。

槛列层峦小，帘窥竹影修。雪鳞尝破浪，碧叠劝新篘。

兴洽谁宾主，吟深始唱酬。告归情促刺，惜别语覼缕。

一自经年阻，重为度夏谋。荷香新涨浦，菱棹晚风讴。

三径哗言笑，中厨饰膳修。扃扉辞剥啄，解榻换衾裯。

妄志归渔猎，虚怀属校雠。借书劳远使，发箧任穷搜。

坠典陈绵蕞，雄图聚米筹。当餐时借箸，废寝屡然篝。

此意平生最，相看意气遒。忘言惟悦解，疑义迭咨诹。

特达知能许，迕疏愧莫售。怜才珍蕙柏，鉴品别薰莸。

轩盖讥乘鹤，衣冠哂沐猴。负涂群诧鬼，借面只怜优。

要路供麾斥，穷居切喔咻。力虽悭广厦，心每薄干糇。

念旧曾悬剑，分甘及敝裘。倾囊宁复虑，指囷动相赒。

缓急焚兼溺，安危鼓应枹。薪劳炊莫恤，绵薄绪还紬。

常恨枭难逐，尤悲雉即罘。孤踪轻舐触，平地乍戈矛。

意在忘亲串，情殷绝悔尤。聊城终藉鲁，北海为呼刘。

涸辙逢濡润，泥涂免躏蹂。冲冠还故璧，投杼息谗咮。

直道今亡矣，交情有是不。往来仍契阔，出处共浮沤。

予两逾闽嶂，君三上蒯州。风霜催蹀躞，烟水送夷犹。

献赋羞荆玉，因人耻蒯缑。壮颜销客路，生事寄诗邮。

便拟逃尘网，言归把钓钩。山青浓似黛，水碧澹如油。

好买篷编舸，旋牵屋傍洲。五湖客第宅，万卷薄公侯。

不敷云霄鹄，惟盟浩荡鸥。营营何日了，冉冉此生休。

夙世怀吞凤，儿时气食牛。乡人思款假，国土识骅骝。

冀北占游刃，秋风试射菆。高材来贝锦，大木撼蚍蜉。

暂滞扶摇翮，翻资烂熳游。诗篇闲煅炼，心肾苦雕锼。

昌谷无幽怪，香山有刻镂。清鲜宜沁齿，隽爽欲新眸。

先达倾中座，争言让一头。轮囷偏未遇，蹭蹬复何尤。

薄秩縻金马，浮荣视缀旒。原无东观志，聊慰北堂愁。

花傍轻烟发，春依寸草柔。悬鱼欢綵袖，跃鲤荐常羞。

匕筋关愉戚，几微审竞絿。良辰铺几席，妙午佐尊卣。

宛转温裀枕，辛勒洁厕牏。百年殊未慊，二竖竟何仇。

谥臂宁分痛，刲肝讵易瘳。吁号祈帝力，祷祀倚神庥。

返哺心徒折，衔枯索不收。肠摧声尽咽，泪竭血空流。

备礼宁唯峤，哀劳不啻裒。云山俱惨怆，风木倍飕飂。

骨立栖苫块，魂飞望首邱。家门戕荫芘，吾党失蓍龟。

里巷仃舂相，亲知泣道周。世难存鸑鷟，天岂纵鸺鹠。

茫昧呵安问，招呼返未繇。嗟予犹彳亍，顾影但啁啾。

顽石资砻错，推轮仗矫揉。弦哀良已断，斤妙故难求。

展卷追吟赏，持觞忆劝酬。不成书咄咄，谁为听忧忧。

重过溪山曲，依然水石幽。尘埃凝旧榻，灯火暗空帱。

絮酒成虚设，牙签永罢抽。却思凉月夕，同上泛湖桴。

一叶中流住，长空匹练浮。残更高秉烛，清咏数传瓯。

昔梦惊蘧蝶，余生悟爽鸠。向平身后事，任昉故人忧。

名未成千载，身还欠一抔。遗文须料理，门户赖绸缪。

天水论交密，夷门结契稠。衰迟无限望，凄绝若为酬。
齐天乐
周密（宋代）

呈露。古今夸赏，不出香白，顾未及此，欠事也。施中山赋之，余和之。

宫檐融暖晨妆懒。轻霞未匀酥脸。倚竹娇颦，临流瘦影，依约尊前重见。盈盈笑靥。映珠络玲珑，翠绡葱蒨。梦入罗浮，满衣清露暗香染。

东风千树易老，怕红颜旋减，芳意偷变。赠远天寒，吟香夜永，多少江南新怨。琼疏静掩。任翦雪裁云，竞夸轻艳。画角黄昏，梦随春共远。
桂殿秋二首 其一
龚自珍（清代）

明月外，净红尘。蓬莱幽窅四无邻。九霄一派银河水，流过红墙不见人。
山行行歌十首
周文璞（宋代）

遨游自是不思归，花气蒸衣气力微。
抛弃文书亡俗累，岭猿吟后闭山扉。
赠谈命江文魁
翁溪园（宋代）

刮眼相逢四五秋，知君艺出万人头。
但看巨轴藏盈袖，不信行囊尚弊裘。
建阁程生藏瑞墨，买田张衍寄英游。
从来有术高天下，莫但人谋当自谋。
乙卯重九
陆游（宋代）

九日村醅熟，逢迎不用呼。
樽前狂起舞，陌上醉相扶。
残发新霜白，衰颜落叶枯。
明年何足问，且复插茱萸。
蹈碓老卢赞
释智愚（宋代）

用智恰如愚，无人辨得渠。秕糠和月捣，意在脱衣盂。
金缕曲 赠西溟次容若韵
严绳孙（清代）

画角三声咽。倩星前、梵钟敲破，三生慧业。身后虚名当日酒，未彀消磨才杰。

君莫叹、兰摧玉折。多少青蝇相吊罢，鲍家诗、碧溅秋坟血。

听鬼唱。几时彻。

更谁炙手真堪热。只些儿、翻云覆雨，移根换叶。我是漆园工隐几，也任人猜蝴蝶。

凭寄语、四明狂客。烂醉绿槐双影畔，照伤心、一片琳宫月。

归梦冷，逐回雪。
小园
郝懿行（清代）

城市居然似隐沦，小园间涉趣偏真。花间徐步不惊鸟，竹里深藏如避人。

冒雨寻畦蔬甲媆，随篱插树土痕新。蓬蒿满径荒芜久，芋栗全收复不贫。
新月
弘历（清代）

汉边初见漾金钩，钓得人间尔许愁。自是四时皆有月，果然独美乃于秋。

依依宵思随人会，淰淰寒光拂水流。忽忆去年欢赏处，碧梧疏影在高楼。
长啸歌赠孙雪庵
屠粹忠（清代）

苏门先生善长啸，声出丹田吐灵窍。骈阗半岭鼓吹喧，缥缈中天鸾凤叫。

海陵豪客云耳孙，广颡丰颐有奇抱。三杯耳热意气雄，仰面蹙口声转洪。

初如幽溪泻山溜，渐如大谷吼松风。清如沧江铁笛裂云石，肃如寒天哀角号霜空。

烈如猛虎跑地山月黑，壮如灵鼍掀浪海日红。悲如渐离击筑燕人慷慨泣市上，惨如荆卿依柱秦帝辟易走宫中。

好坐剑阁峨眉，凛冽凄清古雪吹空寒瑟瑟。好踞泰山日观，悠扬迢递罡风响入秋冥冥。

幔亭峰顶使子骞太姥玉管金箫千派歇，洞庭湖口令湘妃汉女银筝锦瑟一时停。

仙人犹然爱此声，何况我辈之凡情。一啸愁人能散郁，再啸醉客亦解酲。

三啸洒洒尘心失，四啸飘飘道骨轻。此声天授非人力，开口欲学学不得。

岂是神丹绛雪调，将毋真气黄房植。仙家有种宁偶然，吾欲挟尔游八极。

嫌尔太肥饿令瘠，愿尔两腋一朝生羽翼。
谩成
郑侠（宋代）

琴虽古意元无取，诗近虚名亦懒吟。
不是将心就无事，都缘无事可关心。
偈颂十八首
释师体（宋代）

五蕴出头一段空，同门出入不相逢。
无量劫来赁屋住，到头不识主人公。
秋兴
陆游（宋代）

无处逢秋不黯然，驿前斜日渡头烟。
吟肩雅与寒驴称，归梦频争社燕先。
百岁犹穿几两屐，千诗不及一囊钱。
故应身世如团扇，已向人间耐弃捐。
春耕
陆游（宋代）

去蜀归吴会，真成万里行。
穷通竟安在，恩怨两皆平。
文字妨求道，杯觞害养生。
余年犹有几？买犊事春耕。
永泰公主挽歌二首 其一
吴兢（唐代）

秾华从妇道，釐降适诸侯。河汉天孙合，潇湘帝子游。

关睢方作训，鸣凤自相求。可叹凌波迹，东川遂不流。
江神子
葛郯（宋代）

亭亭鹤羽戏芝田。看群仙。起青涟。绿盖红幢，千乘去朝天。留得涟姬清夜舞，人与月，斗婵娟。凭阑有恨不堪言。倩谁传。曲声圆。写尽清愁，香弄晚风妍。不羡山头窥玉井，花十丈，藕如船。
柳梢青
赵彦端（宋代）

酴醿过也，酴醿过后，无花堪折。只有垂杨，垂杨却作，絮惊行色。

海棠半在如无，又争倩、蔷薇恋得。除是东风，随君归问，玉堂消息。
兀坐
郑清之（宋代）

夜听寒蛩晓听蝉，梧桐疏雨晚秋天。
空齐抱膝元无事，半是痴憨半是禅。
貂裘换酒 重赠
沈纕（清代）

廿四桥头步。听箫声、等闲吹过，良宵三五。偷向十三楼上望，漫掩四围朱户。

吹好梦、十年一度。数遍巫山峰二六，第一峰、留作行云路。

双星照，七襄渡。

三三径里三生谱。傍花前、栏杆六曲，三弦同诉。谈到绿腰花十八，半晌魂销色舞。

添八字、一痕眉妩。世六鸳鸯分四角，早二分明月三更鼓。

且莫把，四愁赋。
山居二十咏 其十二 赪桐
洪适（宋代）

花涵百日红，色到三秋重。叶大好题诗，丛卑难集凤。
阻风，泊锺家村。离英州已三日，才行二十里
杨万里（宋代）

满船儿女厌江行，我爱江行怕入城。
惭愧风师教款曲，为分一舍作三程。
挽秦国夫人 其二
李流谦（宋代）

赉说端由帝，生申未许崧。神功资鍊石，吉梦托占熊。

赫赫扶天业，堂堂浴日忠。芝麟昭圣瑞，何力赞元工。
春江花月夜
区怀年（明代）

平皋淡初白，晚渚凝幽香。栖凫梦芳芷，泛客回沙棠。

虚光净绿一千里，远水生烟夺蚕市。休将短字襭长纶，潜鱼不饵缄情纸。

谁家思妾倚高楼，横笛一声天际头。江蓠泣露老龙语，何似潇湘锦瑟愁。
元日立春
袁说友（宋代）

春入帘帏线几添，更随桃茢快新瞻。
晓看密密轻丝堕，晚作纖纖细雨兼。
可喜田家余谷粟，也应泽国饱鱼盐。
年丰更乐弦歌化，知是曹装渐趣严。
试院中送边太守赴总制府赞理戎务
苏仲（明代）

乾坤交义重，杯酒笑谈频。作郡年华妙，工诗格调新。

江山才驻马，草木已回春。领檄辕门去，人誇策有神。
元唐棣疏林策蹇图
弘历（清代）

石泉咽危滩，轻烟散林表。新丰酒难沽，寂寂空山晓。

风吹垫角巾，斜月犹皎皛。飒然风月怀，岂慕长安道。

试问灞桥人，新诗得多少。
荐蓆
释慧开（宋代）

乱草窠中，打成一片。
坐卧寂然，真机顿现。
折杨柳
杨炯（唐代）

边地遥无极，征人去不还。秋容凋翠羽，别泪损红颜。

望断流星驿，心驰明月关。藁砧何处在，杨柳自堪攀。
借宿洞门五绝
程公许（宋代）

传语岩前五百牛，尘缘误我意无憀。
灵山寺有三生契，更约天台度石桥。
赠田玉卿
李涉（唐代）

长安里巷旧邻居，未解梳头五岁馀。

今朝嫁得风流婿，歌舞闲时看读书。
次韵范师道龙图三首 其一
赵抃（宋代）

舍车弭盖争寻胜，坐石携泉旋煮茶。可惜湖山天下好，十分风景属僧家。
赋牡丹黄齑
韦骧（宋代）

依栏凋谢若为情，旋拾残红入鼎烹。吞秀嚼香须细细，送春唯此一杯羹。
金菊对芙蓉 初冬集爱山台听雨和淡心尖韵
吴绮（清代）

雁背云低，鹭肩风冷，新寒初压品帘。正花残短径，叶打空檐。

登高已在重阳后，况潇潇、暮雨愁添。凭栏处，峰迷螺影，月暗犀尖。

客有鲁直文潜。向芭蕉声里，捻断吟髯。念小山人散，桂老淮南。

水嬉旧事浑难问，笑韩郎、句剩香奁。今宵醉把，彩笺同擘，金碗频拈。
岳麓秋清为西涯李阁老题
沈周（明代）

荡摩云汉觉乔然，形势雄看岳势连。赤帝奠灵天立极，紫阳宏道地生贤。

人凌灏气攀珠斗，峰落清湘见玉莲。上相旧游今不忘，写怀还复事图传。
送田钟台宫谕视篆南都二首 其二
于慎行（明代）

别日一何久，会日一何难。浮云满天地，游子路间关。

为君置斗满，四座惨无欢。仰视明星辉，俯观沟水澜。

聚散谅无准，浮沈宁足叹。少年多意气，碌碌非所安。

愿敦久要谊，相期以岁寒。
心迹双清为汧阳王作
朱诚泳（明代）

一片灵台湛碧虚，此身真在水云居。壶中秋月冰相映，帘外春云草不除。

老鹤枯琴君子操，牙签玉轴圣贤书。东平未必清如许，俯仰无惭乐有馀。
冬至院中斋宿酬朱可大文学诗问用韵
于慎行（明代）

琐院森沈接苑墙，斋居寒夜集冠裳。风回画烛香初散，月上花砖漏转长。

阙下卿云将烂漫，歌中白雪早飞扬。凭君为献甘泉赋，诘旦銮舆出未央。
导引·九清云杳
佚名（宋代）

九清云杳，飚驭邈难追。功化盛当时。保扶仁圣成嘉靖，彤管载当徵。天都左界抗华榱。仙仗下逶迤。宝楹黼帐承神贶，万寿永无期。
奉信淮藩留别同馆诸君 其四
区大相（明代）

国典申旧章，同列美斯游。斯游信云美，揆德实非俦。

才惭下国信，礼展同姓侯。侯邦指南服，襟带冠炎陬。

陶陶首夏月，湛湛露斯浮。朱华耀玉节，芳树引华辀。

南涉清淮岸，北顾大河流。嘉会日以远，皇恩难可酬。

黾勉事行役，所虑为罍羞。
游洞霄
易群峰（宋代）

片云将雨又轻还，物外光阴本自闲。
醉里不妨游汗漫，诗成更为写谰斑。
岐州安西门
吴融（唐代）

安西门外彻安西，一百年前断鼓鼙。犬解人歌曾入唱，

马称龙子几来嘶。自从辽水烟尘起，更到涂山道路迷。

今日登临须下泪，行人无个草萋萋。
次韵景纯道中寄大成
陈与义（宋代）

闻道歌行伏李绅，古来贤守是诗人。
久钦乐广怀披雾，一见周瑜胜钦醇。
海内期公黄合老，尊前容我白纶巾。
佳篇咀嚼真堪饱，此日何忧甑有尘。
书晁补之所藏与可画竹三首
苏轼（宋代）

与可画竹时，见竹不见人。
岂独不见人，嗒然遗其身。
其身与竹化，无穷出清新。
庄周世无有，谁知此凝神。
若人今已无，此竹宁复有。
那将春蚓笔，画作风中柳。
君看断崖上，瘦节蛟蛇走。
保时此霜竿，复入江湖手。
晁子拙生事，举家闻食粥。
朝来又绝倒，谀墓得霜竹。
可怜先生槃，朝日照苜蓿。
吾诗固云尔，可使食无肉。
（吾旧诗云：可使食无肉，不可居无竹。
）
樊孟泰学宪客死黄梅余过之悽然有感
韩日缵（明代）

西泠掩涕读遗编，此日经过更惘然。未到三湘先赋鵩，虚占八惘有衔鳣。

曹溪人去传衣地，鲁国经成绝笔年。凄断江天云漠漠，招魂拟续楚骚篇。
宋弘
徐钧（宋代）

淫色繁声已力排，义存夫妇岂容乖。
君王莫作图婚想，未问悬知事不谐。
芦花
董嗣杲（宋代）

冗花焦叶袅风漪，乱展江乡白渺瀰。
两岸水枯鸥宿处，一天雪衮雁衔时。
羌儿削管吹边远，淮俗编帘障屋危。
岂特絮氈堪御冻，津头拾取作薪炊。
寄常父二首 其一
孔平仲（宋代）

欲和来诗诗未就，恍然心在历山阳。寒灯一点静相照，风雪打窗冬夜长。
入声甘州（孤山寒食）
罗椅（宋代）

甚匆匆岁月，又人家、插柳记清明。正南北高峰，山传笑响，水泛明声。吹散楼台烟雨，莺语碎春晴。何地无芳草，惟此青青。谁管孤山山下，任种梅竹冷，荐菊泉清。看人情如此，沈醉不须醒。问何时、樊川归去，叹故乡、七十五长亭。君知否，洞云溪竹，笑我飘零。
下第后病中
陆畅（唐代）

献玉频年命未通，穷秋成病悟真空。

笑看朝市趋名者，不病那知在病中。
咏眠窝
艾性夫（元代）

独榻孤扉木几双，小窝可受北风降。
带霜枫叶寒供火，随月梅风瘦入窗。
梦熟不知衾似铁，睡醒何用酒盈缸。
近山最有松声好，卧听空潮上浙江。
侍宴安乐公主山庄应制
李乂（唐代）

金舆玉辇背三条，水阁山楼望九霄。野外初迷七圣道，

河边忽睹二灵桥。悬冰滴滴依虬箭，清吹泠泠杂凤箫。

回晚平阳歌舞合，前溪更转木兰桡。
蒙恩易镇豫章丐假还乡途中偶成十七首
吴芾（宋代）

这舍似邮传，宦游如路岐。
吾年行七十，安用苦奔驰。
湖上
方岳（宋代）

轻尘不动雨霏微，堤外芹燕子飞。
庭院日长帘幙静，含情脉脉看春归。
次韵常德府葛倅见寄
王庭圭（宋代）

武陵节钺控湘西，通守仍兼把一麾。玉帐静谈千里月，铜符遥镇五溪夷。

漂流欲识荆州面，饥渴正如桑下儿。仰止门墙诉羁旅，穷愁那复有佳词。
寄张达道先生
曹勋（宋代）

永怀凝神公，履正群仙夸。
流目厌尘土，轩冕卑泥沙。
羽盖承倒景，飙轮泛晨霞。
前旌络霄队，驻节王母家。
真童发清谣，云表翔哀笳。
楼居映朝日，服采明珠华。
万春等朝菌，欢事讵可涯。
瑶席未终醼，零落蟠桃花。
想同董奉君，更寻上汉槎。
念奴娇·谢人惠竹榻
姜夔（宋代）

楚山修竹，自娟娟、不受人间袢暑。我醉欲眠伊伴我，一枕凉生暑许。象齿为材，花藤作面，终是无真趣。梅风吹溽，此君直恁清苦。
须信下榻殷勤，翛然成梦，梦与秋相遇。翠袖佳人来共看，漠漠风烟千亩。蕉叶窗纱，荷花池馆，别有留人处。此时归去，为君听尽秋雨。
怀玉山旧游寄王彦博徐审知
赵蕃（宋代）

下湖堤上青青柳，曾为行人系马鞍。
落魄还成一春事，料应飞絮也漫漫。
独秀峰
陈岩（宋代）

一山夐出众山中，日照烟浮紫翠浓。
山不争高人共仰，几多丘垤俨相从。
久别离
陈瑚（明代）

久别离，别离不见成伤悲。雒溪采葛女，远寄日南絺。

缭绕千百尺，一尺一相思。精诚感天天不违，韩凭之妻化为连理枝。

其上有鸟啼雄雌。人亦有言，山高水深。山亦不高，水亦不深。

自古至今，高深者心。天地有穷时，此心无终极。一年复一年，一日复一日。

一日复一日，花落又花开。川流何时回，人去何时来。

狐之无知，尚死首丘。龙之矫矫，终复其仇。舜巡苍梧，崩于何所？

二女有泪，滴成湘浦。不见所思，如此其苦。所思不见，不如不思。

今日白发，昨日青丝。中心之灰谁知之。
侯玄真不至用江韵 其一
陈献章（明代）

公来不来客亦行，上江船逆下江轻。空闻此日悲吟在，谁问从江太瘦生。

竹月晓沉山阁冷，石坛秋老菊花清。人生佳会真难必，十度商量九不成。
墨戏六首 其六 迸笋
李纲（宋代）

养就箨龙儿，斓斑角未齐。斧斤休纵手，会看拂云霓。
翻香令
奕绘（清代）

东风细雨暮寒生，涿州茅店对长檠。壁间挂，谁氏篆，惜秦碑、摹好不留名。

绎山枣木尚堪称，泰山石刻更精能。三千载，百四字，问何时、更见会稽铭。